Nóg ’n haatspraak-hofoorwinning vir MalemaDie hooggeregshof in Johannesburg. (Foto: Christel Cornelissen) Die gelykheidshof het die minister van openbare ondernemings, Pravin Gordhan, se hofaansoek dat die leier van die EFF, Julius Malema, aan haatspraak skuldig bevind word, Donderdagoggend van die hand gewys. Malema het Gordhan verlede jaar “korrup” en ŉ “hond van wit monopoliekapitaal” genoem. Afgesien van dié gewraakte opmerkings, het Malema hom verlede jaar ook daarvan beskuldig dat hy swart amptenare uit staatsbeheerde ondernemings verwyder. Gordhan het Malema hof toe gesleep oor die opmerkings. Malema het aangevoer Gordhan se saak teen hom is vals en dat die gelykheidshof hom nie daarmee moet bemoei nie. Regter Roland Sutherland het Gordhan se aansoek van die hand gewys en gesê terwyl die opmerkings wel hatig is, val dit nie binne die bepaalde raamwerk van die Gelykheidswet nie. Dit is die tweede hofuitspraak oor haatspraak wat onlangs in die EFF-leier se guns beslis is. Twee weke gelede het die hof in ŉ soortgelyke saak ook teen die Suid-Afrikaanse Nasionale Redakteursforum (Sanef) beslis. Sanef en die verslaggewers Barry Bateman, Pauli van Wyk, Adriaan Basson, Max du Preez en Ranjeni Munusamy het Malema hof toe gesleep en gevra dat hy en sy ondersteuners verbied word om joernaliste in die openbaar en op sosialemediaplatforms te intimideer. Hulle het aangevoer Malema en sy ondersteuners pleeg haatspraak wanneer hulle met joernaliste praat, maar die hof het hul aansoek verwerp.